«Iуащхьэмахуэ» зыгъэпсэхупIэм и зэфIэкI
УФ-м ТуризмэмкIэ и федеральнэ агентствэм (Ростуризм) къызэрыщалъытэмкIэ, ди къэралым и бгы-лыжэ зыгъэпсэхупIэ нэхъыфIхэм «Iуащхьэмахуэ» курортыр ящыщщ.
Зи гугъу тщIы IуэхущIапIэ нэхъыщхьэм иджыблагъэ щытепсэлъыхьащ щIымахуэ лъэхъэнэм лыжэкIэ къэжыхьын зыфIэфIхэмрэ сабийхэр ящIыгъуу зыгъэпсэхуакIуэ ежьэхэмрэ я дежкIэ нэхъ зэгъыу ябж бгы-лыжэ курортхэр сыт хуэдэхэр арами.
Апхуэдэу, уэсым щIигъэна Iуащхьэ джабэ нэкIухэм япэ дыдэу зыкърезыгъэхьэххэм хуагъэлъагъуэр Кемеровэ областым и Шерегеш щIыпIэрщ. Сыту жыпIэмэ, абдежым щыкуэдщ бгы лыжэ къэжыхьыкIэм зыщыхуагъасэ хъуну лъагъуэ зэмылIэужьыгъуэхэр. КIэлъыкIуэу, зи Iэзагъэм хэзыгъэхъуэну хущIэкъухэм я дежкIэ нэхъ зэгъыу къыхагъэщар ди республикэм и Iуащхьэмахуэ лъапэм щыдиIэ къежэхыпIэхэмрэ Алтай крайм щыIэ Белокурихэ курортымрэщ.
Спортсмен лъэрызехьэхэм псом япэу нэхъ хуагъэфащэр, ди гуапэ зэрыхъунщи, Бахъсэн и псыхъуащхьэхэм къыщхьэщыхьэ Чегет бгым и къежэхыпIэ задэхэрщ. Я фIагъ и лъэныкъуэкIэ абыхэм яужь иту къалъытащ Сахалин, Мурманск областхэм щыIэ бгылъэ курортхэм я джабэ нэкIухэр.
Я унагъуэхэр я гъусэу ежьэхэм нэхъ зыщагъэпсэхуфыну къабжащ хы ФIыцIэ Iуфэм щыIэ Сочэ щIыпIэр, Къэрэшей-Шэрджэс, Алтай республикэхэм я Ар-хъыз, Манжерок курортхэр. Мыбыхэм нэхъ зыщаубгъуащ икIи зыщаукъуэдиящ сабийхэм папщIэ къыщызэIуаха гъэсапIэхэмрэ уэс лъагъуэ цIыкIухэмрэ, зыхуеину Iэмэпсымэхэри нэхъ щыбогъуэт.
БЭРАУ Бышэ.
